Source: https://e-justice.europa.eu/content_maintenance_claims-47-it-fi.do?member=1
Timestamp: 2019-08-20 01:27:11+00:00
Document Index: 25396844

Matched Legal Cases: ['tuomioistuin ', 'tuomioistuin ', 'tuomioistuin ', 'Tuomioistuin ', 'Tuomioistuin ', 'tuomioistuin ']

Elatusapuvaatimukset - Italia
Italiassa perheenjäsenten avustaminen (assistenza familiare) sisältää erilaisia käsitteitä ja termejä sen mukaan, mikä on avunantovelvollisen ja apuun oikeutetun edunsaajan välinen suhde.
”Elatusvelvollisuudella” (obbligazione alimentare) tarkoitetaan aineellista apua sellaisen henkilön hyväksi, joka ei itse pysty hankkimaan toimeentuloaan. Elatusvelvolliset määritellään lainsäädännössä perheen yhteisvastuuseen liittyvien velvoitteiden yhteydessä.
Elatusvelvollisuudesta säädetään siviililain 433 §:ssä ja sitä seuraavissa pykälissä seuraavaa:
edellytyksenä on tietty oikeussuhde elatusvelvollisen ja edunsaajan välillä
edunsaajan avun tarve sen vuoksi, ettei hän pysty itse huolehtimaan toimeentulostaan.
Elatusvelvollisia ovat järjestyksessä seuraavat:
vanhemmat, tai jos vanhempia ei ole, lähisukulaiset suoraan ylenevässä polvessa
Elatusvelvollisuus on sillä, joka on edellä esitetyn järjestyksen mukaisesti lähin sukulainen. Jos useampia henkilöitä on samassa asemassa, velvollisuus jaetaan suhteessa heidän taloudelliseen tilanteeseensa.
Elatusavun määrä perustuu saajan tarpeisiin ja elatusvelvollisen taloudelliseen tilanteeseen. Se ei kuitenkaan saa olla suurempi kuin mikä on edunsaajan toimeentulon kannalta tarpeen, tämän sosiaalinen asema kuitenkin huomioon ottaen.
Elatustuki (assegno di mantenimento) tarkoittaa puolestaan puolisoiden keskinäistä elatusvelvollisuutta asumus- tai avioerotilanteessa. Sen tarkoituksena on varmistaa, että edunsaajan taloudellinen tilanne pysyy samanlaisena kuin avioliiton aikana. Elatustukea ei määritetä edunsaajan tarpeiden perusteella, vaan tämä voi hakea sitä vaikka olisi työelämässä. Tuesta on myös mahdollista luopua, ja se voidaan korvata kertasuorituksella.
Koska elatustuen tarkoituksena on taata puolisolle sama elintaso kuin ennen eroa, se on yleensä suurempi kuin elatusapu. Elatustukea ei kuitenkaan myönnetä puolisolle, joka katsotaan syylliseksi eroon.
Elatustueksi kutsutaan myös taloudellista apua, jota vanhemmat ovat velvolliset maksamaan alaikäisille lapsilleen asumus- tai avioeron yhteydessä.
Lapsella on oikeus vanhempien kustantamaan ylläpitoon näiden taloudellisen tilanteen ja sen mukaan, ovatko nämä työelämässä vai eivät. Asumus- tai avioeron yhteydessä tuomioistuin määrittää määräajoin maksettavan elatustuen suuruuden ottaen huomioon lapsen tarpeet, elintason vanhempien asuessa yhdessä, kummankin vanhemman luona vietettävän ajan ja näiden varallisuuden sekä näiden vastuulla olevan hoito- ja kasvatustyön taloudellisen arvon.
Lapsella on täysi-ikäisyyteen asti oikeus vanhempien kustantamaan ylläpitoon näiden taloudellisen tilanteen ja sen mukaan, ovatko nämä työelämässä vai eivät. Asumus- tai avioeron yhteydessä tuomioistuin määrittää määräajoin maksettavan elatustuen suuruuden (ks. edellinen kohta).
Jos lapsi täysi-ikäisyyden saavuttaessaan ei ole vielä taloudellisesti riippumaton, tuomioistuin voi määrätä toisen tai kummankin vanhemman maksamaan määräajoin elatustukea, yleensä suoraan lapselle itselleen. Jos täysi-ikäinen lapsi joutuu taloudellisen riippumattomuuden jo saavutettuaan uudelleen vaikeaan taloustilanteeseen, vanhemmat ovat velvollisia maksamaan hänelle ainoastaan elatusapua.
Jos täysi-ikäinen lapsi on vakavasti vammainen, sovelletaan samoja sääntöjä kuin alaikäisiin lapsiin.
Elatusapua voi hakea nostamalla kanteen kotipaikkansa tuomioistuimessa esittämällä minkä tahansa asiakirjan, joka osoittaa hakijan olevan avun tarpeessa.
Tuomioistuinta voi pyytää määrittämään elatusavun määrän väliaikaisesti sen jälkeen kun menettely on aloitettu, eli jo ennen lopullisen päätöksen antamista.
Lapsille tai puolisolle kuuluvasta elatustuesta voidaan pyytää joko erillistä päätöstä tai siitä voidaan päättää asumus- tai avioeropäätöksen yhteydessä. Tuomioistuin voi päättää elatustuesta jo menettelyn ensimmäisessä kuulemisessa.
Elatusvelvoitteita koskevissa asioissa ovat jäsenvaltioissa toimivaltaisia asetuksen (EY) N:o 4/2009 nojalla seuraavat:
b) elatusapuun oikeutetun asuinpaikan tuomioistuin, tai
c) tuomioistuin, jolla siihen sovellettavan lainsäädännön mukaisesti on toimivalta ratkaista henkilön oikeudellista asemaa koskeva kanne, jos elatusta koskeva vaatimus on liitännäinen tähän kanteeseen nähden, paitsi jos tämä toimivalta perustuu yksinomaan yhden osapuolen kansalaisuuteen, tai
d) tuomioistuin, jolla siihen sovellettavan lainsäädännön mukaisesti on toimivalta ratkaista vanhempainvastuuta koskeva kanne, jos elatusta koskeva vaatimus on liitännäinen tähän kanteeseen nähden, paitsi jos tämä toimivalta perustuu yksinomaan yhden osapuolen kansalaisuuteen.
Elatusvaatimus on esitettävä asianajajan välityksellä. Asianajaja edustaa hakijaa oikeuskäsittelyn aikana.
Asianajajaa ei kuitenkaan tarvita, jos elatustuki määritellään eroavien puolisoiden tekemässä sopimuksessa. Tällöin sopimus toimitetaan tuomioistuimeen vahvistettavaksi.
Yksityisoikeudellisen menettelyn aloittamisesta peritään vireillepanomaksu (contributo unificato di iscrizione a ruolo), jonka suuruus määräytyy asian tyypin ja arvon mukaan. Lisäksi tuomioistuimen päätöksistä peritään rekisteröintimaksu (tassa di registro).
Lapsiin kohdistuvaa elatusvelvollisuutta koskevat menettelyt on kuitenkin vapautettu näistä kummastakin.
Osapuolen on maksettava häntä tuomioistuimessa edustavan asianajajan palkkio.
Jos osapuolella ei ole varaa palkata asianajajaa, hän voi hakea maksutonta oikeusapua, jolloin asianajajan palkkion maksaa valtio.
Maksutonta oikeusapua voidaan myöntää, jos hakijan verotettavat tulot ovat enintään 10 766,33 euroa vuodessa. Jos hakija asuu yhdessä puolison tai muiden sukulaisten kanssa, huomioon otetaan kaikkien perheenjäsenten yhteenlasketut tulot. Tällöin oikeusapuun oikeuttavien tulojen määrää korotetaan 1 032,91 eurolla kutakin perheenjäsentä kohti.
Maksutonta oikeusapua haetaan toimivaltaisen tuomioistuimen mukaan määräytyvältä asianajajayhdistykseltä (Consiglio dell'Ordine degli Avvocati) lomakkeella, joka on saatavana yhdistyksen sihteeristössä ja verkkosivulla. Hakemukseen on liitettävä siinä mainitut asiakirjat.
Hakemuksessa on mainittava sen perusteena olevat oikeudelliset ja tosiseikat ja esitettävä niihin liittyvät todisteet, koska asianajajayhdistys voi myöntää oikeusapua vain jos perustelut eivät ole ilmeisen perusteettomat.
Jos asianajajayhdistys myöntää hakijalle maksutonta oikeusapua, tämä voi valita itselleen oikeudellisen edustajan maksutonta oikeusapua antavien asianajajien luettelosta. Jotkut yhdistykset nimeävät itse tehtävää hoitavan asianajajan.
Maksutonta oikeusapua voi hakea missä tahansa menettelyn vaiheessa, ja sitä koskeva päätös koskee menettelyn kaikkia myöhempiä vaiheita. Tuloja koskevan edellytyksen on oltava voimassa koko menettelyn ajan.
Jos maksutonta oikeusapua koskevaa hakemusta ei hyväksytä, hakija voi esittää hakemuksen uudelleen toimivaltaiselle tuomioistuimelle.
Elatusvelvollisuuden sisällöstä ja elatusavun tai -tuen määrästä määrätään oikeuden päätöksellä, joka on samalla täytäntöönpanomääräys.
Siinä määrätään elatusvelvollinen huolehtimaan elatusavun tai -tuen saajan perustarpeista eli ruoka-, asumis- ja vaatemenoista sekä tyydyttävän elämän vähimmäisedellytyksinä pidettävien tavaroiden ja palvelujen hankintamenoista. Elatusvelvollisuuden sisällön määrittämisessä on otettava huomioon myös elatusvelvollisen taloudellinen tilanne.
Eronneelle puolisolle maksettavan elatustuen määrittämisessä otetaan huomioon avioliiton aikainen elintaso.
Alaikäisille lapsille tai täysi-ikäisille, mutta ei vielä taloudellisesti riippumattomille lapsille maksettavaa elatustukea määritettäessä otetaan huomioon lasten koulutustarpeet.
Elatustuen määrää tarkistetaan automaattisesti ISTAT-indeksien mukaisesti tai mahdollisesti osapuolten sopimien tai oikeuden päätöksessä mainittujen muiden perusteiden nojalla.
Elatustuen määrää voidaan tarkistaa joko tuensaajan tai elatusvelvollisen tilanteen perusteella. Tätä koskeva hakemus on esitettävä toimivaltaiselle tuomioistuimelle, eli yleensä sille tuomioistuimelle, joka on tehnyt asiassa ensimmäisen päätöksen.
Tuomioistuin päättää maksujärjestelyistä.
Jos kyseessä on asumusero, tuomioistuin voi määrätä, että kolmannet osapuolet, jotka suorittavat säännöllisesti maksuja elatusvelvolliselle (esimerkiksi työnantaja), suorittavat osan maksuista suoraan elatusapuun oikeutetulle.
Elatustuki on maksettava elatustukeen oikeutetulle.
Alaikäisen lapsen elatustuki on yleensä maksettava sille vanhemmalle, joka on lapsen huoltaja.
Elatustuki täysi-ikäiselle lapselle, joka ei ole taloudellisesti riippumaton, on maksettava suoraan lapselle itselleen.
Jos elatusvelvollinen ei maksa vapaaehtoisesti elatusapua tai -tukea, niihin oikeutetulla henkilöllä on käytössään kaikki tavanomaiset keinot, joilla taloudellisten velvoitteiden täyttäminen varmistetaan (pakkotäytäntöönpano).
Oikeus elatusapuun ei itsessään vanhene. Sen sijaan erääntyneet mutta maksamattomat elatusapurästit vanhenevat viiden vuoden kuluttua (siviililain 2948 §:n 2 momentti). Vanhentumisaikaa ei kuitenkaan sovelleta puolisoiden kesken eikä vanhempainvastuun perusteella maksettavaan elatustukeen.
Italiassa ei ole sellaista järjestöä tai viranomaista, joka voisi auttaa elatustuen perimisessä. Edunsaajan on itse, jos hän on täysi-ikäinen, tai oikeudellisen edustajan välityksellä, jos hän on alaikäinen, vietävä asia toimivaltaisen oikeusviranomaisen käsiteltäväksi asianajajan välityksellä.
Jos elatusvelvollinen asuu toisessa maassa, elatusapuun oikeutettu voi kääntyä Italian keskusviranomaisen puoleen ja esittää tämän kautta elatusapupäätöksen tunnustamista, täytäntöönpanokelpoiseksi julistamista ja täytäntöönpanoa koskevan hakemuksensa siinä jäsenvaltiossa, jossa on elatusvelvollisen vakituinen asuinpaikka, asetuksen (EY) N:o 4/2009 VII luvussa säädetyn yhteistyöjärjestelyn mukaisesti.
Asetuksen (EY) N:o 4/2009 49 artiklan mukaiseksi keskusviranomaiseksi on nimetty Italiassa oikeusministeriön nuoriso-oikeuden osasto. Se vastaa elatussaatavien perinnästä rajat ylittävissä asioissa Euroopan oikeusalueella.
Italian keskusviranomaisen yhteystiedot:
Puhelin: (+39-06) 681 883 25
Faksi: (+39-06) 688 080 85
Sähköposti: acitalia0409.dgm@giustizia.it
Jos elatusapuun oikeutettu haluaa, että hänen hyväkseen tehty elatusapupäätös pannaan täytäntöön Italiassa, hän voi kääntyä asuinvaltionsa keskusviranomaisen puoleen ja esittää tämän kautta asetuksen (EY) N:o 4/2009 56 artiklassa tarkoitetun hakemuksen asetuksen VII luvussa säädetyn yhteistyöjärjestelyn mukaisesti.
Hakemusta ei siis voi esittää suoraan Italian keskusviranomaiselle eikä muillekaan Italian viranomaisille tai järjestöille.
Oikeussuojan saatavuus rajat ylittävissä asioissa perustuu suoraan asetuksen (EY) N:o 4/2009 V lukuun.
Yhteenvetona voidaan todeta, että asetuksen VII lukuun perustuvan järjestelyn mukaisesti tehtävät, lapselle kuuluvaa elatusapua koskevat hakemukset on esitettävä seuraavasti:
kun riita-asia koskee päätöksen tunnustamista tai tunnustamista ja täytäntöönpanokelpoiseksi julistamista tai kyseisessä valtiossa annetun tai jo tunnustetun päätöksen täytäntöönpanoa ja edunsaaja on alle 21-vuotias, maksuton oikeusapu myönnetään automaattisesti eli ottamatta huomioon yleisiin vaatimuksiin kuuluvaa enimmäistulorajaa ja hakemuksen aiheellisuutta (ks. 7 kohta edellä).
kun kyseessä on muuntyyppinen riita-asia (päätöksen saamista tai muuttamista koskeva pyyntö) ja edunsaaja on alle 21-vuotias, maksuttoman oikeusavun myöntämistä varten tarvitaan arvio siitä, että hakemus ei ole ilmeisen aiheeton, mutta hakijan tuloja ei tarkisteta;
21 vuotta täyttänyt hakija voi saada maksutonta oikeusapua yleisten vaatimusten mukaisesti eli jos enimmäistulorajaa ja hakemuksen aiheellisuutta koskevat vaatimukset täyttyvät, kansallisen lainsäädännön mukaisesti (ks. 7 kohta).
Kun elatusvelvollisuus ei liity vanhemman ja lapsen suhteeseen (vaan esimerkiksi puolisoiden väliseen suhteeseen tai sukulaisuussuhteeseen), maksutonta oikeusapua voidaan myöntää, jos enimmäistulorajaa ja hakemuksen aiheellisuutta koskevat vaatimukset täyttyvät, kansallisen lainsäädännön mukaisesti (ks. 7 kohta).
Kaikissa tapauksissa sovelletaan jatkuvuuden periaatetta: jos hakijalle on myönnetty maksutonta oikeusapua kaikkiin kuluihin tai osaan kuluista päätöksen antaneessa valtiossa, hänellä on oikeus maksuttomaan oikeusapuun myös Italiassa menettelyssä, joka koskee päätöksen tunnustamista, täytäntöönpanokelpoiseksi julistamista tai täytäntöönpanoa.
Kun vaaditut edellytykset täyttyvät, Italian keskusviranomainen toimittaa oikeusapupyynnön toimivaltaiselle asianajajayhdistykselle yhdessä hakijan toimittamien liiteasiakirjojen kanssa.
Asianajajayhdistys päättää oikeusavun myöntämisestä edellä esitettyjen perusteiden mukaisesti.
Italian keskusviranomainen on ottanut asetuksen VII luvun mukaisesti toimitettavien yhteistyöpyyntöjen käsittelyä varten käyttöön seuraavan menettelyn:
se kannustaa pyrkimään riita-asiassa sovintoratkaisuun kehottamalla elatusvelvollista maksamaan hänelle määrätyn velvoitteen vapaaehtoisesti;
se pyytää elatusvelvollista ottamaan yhteyttä keskusviranomaiseen riita-asiaan liittyvistä järjestelyistä sopimista varten;
se selvittää elatusvelvollisen olinpaikan Italian kuntien asukasrekisterin ja vankeinhoitolaitoksen tietopankkien kautta tai asianomaisten paikallistoimistojen avulla;
se kerää tiedot velallisen tuloista ja varallisuudesta veroviranomaisten avulla;
se avustaa todistusaineiston hankkimisessa asetuksen 51 artiklan 2 kohdan g alakohdan mukaisesti yhdessä oikeusviranomaisten kanssa;
se toimii maksuttoman oikeusavun myöntämiseksi kuten edellä 7 ja 18 kohdassa esitetään.